เงินบาทเปิด 32.39/41 บาทต่อดอลลาร์ แนวโน้มแกว่งกรอบแคบ
เงินบาทเปิดตลาด 32.39/41 บาทต่อดอลลาร์ แนวโน้มแกว่งกรอบแคบ หลังเฟดมีมติคงดอกเบี้ยตามคาด มองกรอบวันนี้ 32.30-32.50บาทต่อดอลลาร์
30 เม.ย. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 32.39/41 บาท/ดอลลาร์ จากช่วงเย็น วานนี้ที่ปิดตลาดที่ระดับ 32.39/42 บาท/ดอลลาร์
วันนี้เงินบาทคาดว่าจะเคลื่อนไหวในกรอบแคบ แต่มีโอกาสจะย่อตัวลงได้บ้าง หลังจากที่ล่าสุดผลการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ออกมาว่ายังคงอัตราดอกเบี้ยนโยบายไว้ในระดับเดิม ประกอบกับการแสดงความเห็นที่ออกมาของประธานเฟดที่ออกมา ก็ไม่ได้สร้างเซอร์ไพร์สอะไรให้กับตลาด โดยยังคงแสดงความเป็นห่วงเศรษฐกิจของสหรัฐ และต้องจับตาสถานการณ์การแพร่ระบาดของไวรัสโควิด-19 เดือนต่อเดือน
"บาทวันนี้คงจะซึมตัวลง เพราะผลประชุมเฟดเมื่อคืนนี้ไม่ได้มีอะไรที่สร้างเซอร์ไพร์สให้ตลาด โดยยังคงดอกเบี้ย และแสดงความเห็นต่อเศรษฐกิจสหรัฐที่ยังต้องจับตาดูสถานการณ์เป็นรายเดือน ขณะที่ตัวเลขเศรษฐกิจสหรัฐก็ออกมาไม่ค่อยดีทุกตัว" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.30 - 32.50 บาท/ดอลลาร์